Leon Schuster se ma sterf op 100Leon Schuster (70) by sy ma, Jessica (100). (Foto: Facebook / Leon Schuster / Ruhan Stokkies Swanepoel) Die komediant en rolprentmaker Leon Schuster was Sondag aan sy ma, Jessica, se sy toe sy haar laaste asem in die ouderdom van 100 uitgeblaas het. Schuster het Dinsdag aan Maroela Media gesê sy ma se gesondheid het in die week voor haar dood skielik agteruitgegaan en haar organe het een vir een ingegee. Jessica is by haar woonstel in die Westerbloem-aftreeoord in Bloemfontein in die Vrystaat oorlede. Schuster se broer, Johann, en enkele ander geliefdes was ook ten tyde van haar afsterwe teenwoordig. “Toe ons haar 100ste verjaardag op 28 Februarie gevier het, was sy nog springlewendig. En sy het so mooi gelyk daai dag. “Sy was regtig ŉ baie mooi vrou. Ek het altyd vir haar gesê dis net die ouderdom wat teen haar tel om dalk nou weer ŉ man te kry, want sy is nog steeds só mooi,” skerts hy. Schuster sê hy het die afgelope paar dae “emmers vol trane” langs sy ma se bed gehuil. “Sy het swaargekry in die week voor haar dood. Die grootste hartseer in die lewe is om te sien dat jou ouer vir wie jy ontsettend lief is deur ŉ moeilike tyd gaan. “Maar sy wou ook nie meer lewe nie. Sy het dikwels vir my gesê ‘Boetie, ek wil nou na die Here toe gaan’.” Schuster sê hy is werklik dankbaar dat die Here sy ma so lank gespaar het. Haar rype ouderdom maak dit egter nie makliker om haar dood te verwerk nie. “Inteendeel, dit maak dit erger. Ek word 71, wat beteken dat sy vir 71 jaar ŉ integrale deel van my lewe was. “Ons was baie na aan mekaar. En hoe ouer sy geword het, hoe meer beskermend het ek teenoor haar geword en hoe meer het ek haar opgepas. Ek het my bes gedoen om aan haar die vreugde van die lewe te gee – ek het haar saam met my met vakansie geneem en ons het gereeld gekuier. Ek is dankbaar dat ek nie vandag met spyt sit dat ek haar nie gekoester het nie. “Ek het baie vir haar gesê ‘Jissie, Ma, ek gaan bitter baie oor jou huil wanneer jy doodgaan’.” Schuster onthou sy ma, ŉ voormalige verpleegster, vir die goeie mens wat sy was, asook haar uitnemende skryftalent. “Sy was ŉ ongelooflike skrywer – van stories en liedjies,” sê Schuster, wat hoop om van sy ma se skryfwerk nog in ŉ bundel saam te bind. ŉ Private gedenkdiens sal Dinsdag vir Jessica se naaste geliefdes by die aftreeoord gehou word.